اقتحام الجيش لميدان التحرير

إقتحام الجيش لميدان التحرير هى عملية اقتحام لميدان التحرير فى وسط القاهره قامت بيها قوات عسكريه تابعه للجيش المصرى فى 1 أغسطس 2011. و كان من احداث ثورة 25 يناير 2011.

بعد نهاية الصدام اللى حصل فى 29 يوليه 2011 مابين المواطنين و الحركات و الاحزاب المطالبه بدوله مدنيه حديثه من جهه و من جهه تانيه السلفيين و الحركات الإسلامويه اللى بتطالب بتحويل مصر لدوله دينيه اسلاميه قوانينها من الشريعه ، فضلت أعداد من الحركات المطالبه بالدوله المدنيه الحديثه معتصمه فى ميدان التحرير إكمنهم فى رأيهم ان الخونتا العسكريه اللى مسكت حكم مصر بعد تنحى الرئيس حسنى مبارك مانفذتش وعودها بخصوص اجراء انتخابات رئاسيه زى ماوعدت فى ظرف 6 تشهر و تسليم حكم مصر للمدنين و انها ماحققتش المطالب اللى قامت ثورة 25 يناير 2011 عشانها ، و ان المواطنين المصريين اللى بيتم اعتقالهم بيتحاكمو فى محاكم عسكريه مش مدنيه ، و انهم انخدعو و اتضحك عليهم فى يوم جمعة لم الشمل اللى سيطرت عليها الجماعات الإسلامويه اللى خلت بالإتفاقيه.

فى 1 اغسطس 2011 امرت الخونتا العسكريه بمهاجمة المعتصمين فى ميدان التحرير فأقتحمت الميدان قوات الشرطه العسكريه و قوات الامن المركزى وقت الضهريه و طاردت المعتصمين فى الشوارع اللى حوالين الميدان و اجبرتهم على الخروج من جامع عمر مكرم و اعتقلت حوالى 82 شخص بتهمة اثارة الشغب.

شهود عيان قالوا لليوم السابع إن الإقتحام ابتدا بدخول مدرعتين من مدرعات الشرطه العسكريه و بعد كده ابتدت عربيات و مدرعات و قوات عسكريه تدخل و ضربت نار فى الهوا ودمرت القوات المنصات و الخيام بتاعة المعتصمين.

و بعد مافض الجيش الإعتصام قامت اشتباكات مابين مؤيدين للإعتصام اللى شايفين ان مطالب الثوره ما اتحققتش و وصفو اللى حصل بالبلطجه ، و معارضيه اللى شايفين ان المطالب اتحققت. و اتجهت حشود من عسكر الامن العسكرى لميدان التحرير عن طريق شارع طلعت حرب لتعزيز الشرطه العسكريه و قوات الجيش بعد ماإتفضى من المعتصمين.

الانباء ذكرت إن فيه قوات لابسه هدوم مدنى انتشرت فى نواحى منطقة نص البلد و اعتدى افراد القوات دى على المواطنين بعصيان حديد و خشب و شتموهم بألفاظ وحشه. ده فى الوقت اللى القوات اللى لابسه هدوم عسكريه كثفت وجودها فى شارع طلعت حلاب و محمود بسيونى ، و قربت مدرعات قاذفه للقنابل المسيله للدموع من ميدان التحرير.

فى الوقت ده و على المسا اتجمهرت اعداد من المتظاهرين الثايرين فى ميدان التحرير للتنديد بالاسلوب اللى استخدم لفض الإعتثصام و حاصرت القوات طوالى المتظاهرين و احتشدت بعد ما وصلت اخبار بإن فيه مسيره للمواطنين المصريين جايه على ميدان التحرير.

بعد صلاة التراويح فى ساحة جامع عمر مكرم عمل الشبان وقفه احتجاجيه سلميه من غير تعطيل المرور للتنديد على استعمال العنف فى فض اعتصام التحرير فهاجمهم طوالى العسكر بضربهم بالعصيان الحديد و الخشب و بضرب رصاص فى الهوا ، و لما حاول الثايرين الرجوع لساحة الجامع من تانى هجم عليه عساكر الشرطه العسكريه فهتف الشبان " سلميه .. سلميه " . و كرد فعل من الشبان الثايرين على الأوضاع و استخدام العنف ضدهم قفلو ميدان التحرير فى اتجاه كوبرى قصر النيل فقامت اشتباكات مع عسكر الجيش و البوليس و طاردت القوات الشبان على كورنيش النيل.

اللوا اسماعيل عتمان مدير إدارة الشئون المعنويه فى القوات المسلحة وعضو المجلس الاعلى للقوات المسلحة الحاكم اعلن إن القوات المسلحه مااستخدمتش القوه ضد المعتصمين و ونفى اللى قالته اجهزة الاعلام من ان القوات المسلحة حاصرت جامع عمر مكرم ، و ذكر انه تم اعتقال 111 بلطجى و أكد إن القبض عليهم ماكانش عشوائى انما الفيصل فى القبض على أى شخص كان التأكد من كونه بلطجى و لا مش بلطجى و كان فيهم لابسين تى شيرتات مكتوب عليها " بلطجية التحرير. فى 2 اغسطس 2011 اتحال ال 111 معتقل للنيابه العسكريه.

لينكات برانيه و مصادر 
 الفريق سامى عنان يحذر من ثورة جياع...
 إحالة 111 من معتصمى التحرير الى النيابة العسكرية... 
 بالفيديو ... الجيش والشرطة يفضان اعتصام التحرير .. القبض على 82 من المعتصمين ...
 الشرطة العسكرية تفض وقفة سلمية فى ساحة عمر مكرم بالقوة...
 تجدد الاشتباكات بين قوات الامن والمتظاهرين فى وسط القاهرة...
 رجال امن بلباس مدنى يعتدون على مواطنين بوسط البلد...
 عتمان: ألقينا القبض على 111 "بلطجياً" وسيعرضون على النيابة العامة...
 العشرات يتجمهرون فى الميدان.. وقوات تسيطرعلى جميع المداخل...
 اشتباكات بين قوات الشرطة العسكرية ومتظاهرى التحرير...

ثورة مصر 2011